ไฟแนนทูเดย์
โดย..ช.ชดา
20 ก.ค. 2558

โดย..ช.ชดา
..ครึ่งปีแรกผ่านไปไวเหมือนโกหก หากยังจำกันได้ทั้งนักธุรกิจและนักวิชาการ ยังมองโลกสวย ให้โอกาสรัฐบาลทำงานก่อนที่จะฟันธงว่า รัฐบาลสอบผ่านเรื่องการทำงานหรือไม่ แต่ตอนนี้นักธุรกิจทั้งหลายเริ่มออกอาการห่อเหี่ยว ที่ทั้งห่อและทั้งเหี่ยวนี่ ก็เพราะดูทรงแล้วการลงทุนภาครัฐที่หวังจะให้เป็นเครื่องยนต์กระตุ้นเศรษฐกิจก็เลิกหวัง ได้เลย เพราะยังไม่มีการตั้งเรื่อง หรือมีแนวโน้มจะลงทุนอะไรถึงจะมีการประกาศว่าจะลงทุนอะไรบ้าง แต่คงไม่เห็นอะไรที่เป็นรูปธรรม ทำให้ดัชนีความเชื่อมั่นลดลงทุกสำนักพยากรณ์เศรษฐกิจ 
..รัฐบาลอาจทำเป็นช่างมันฉันไม่แคร์ เพราะความเชื่อมั่นมีขึ้นก็มีลง แต่อาการบ่น บ่น บ่น ของนายกฯ บิ๊กตู่ พล.อ.ประยุทธ์ จันทร์โอชา ที่ได้ยินอยู่ทุกวัน เป็นอาการของคนแคร์ ไม่ใช่คนปล่อยวาง หากยังวางไม่ได้ ช.ชดา อยากเห็นการตัดสินใจที่เด็ดขาดของนายกฯ ที่จะช่วยชาวนาทั้งหลายที่นั่งมองข้าวยืนต้นตายเพราะขาดน้ำหล่อเลี้ยงอย่างไม่รู้จะทำยังไง จะออกมาตรการอะไรก็ออกมาเสียที ยิ่งช้าจะยิ่งแย่ ขณะนี้การบริโภคของประเทศหดตัวแรง แถมหนี้ครัวเรือนที่รัฐบาลชุดที่แล้วมอบให้ประชาชนผ่านโครงการรถยนต์คันแรกที่จบสิ้นไปแล้ว ก็กำลังกลับมา เพราะรายได้ไม่พอรายจ่าย อันเป็นผลกระทบมาจากเศรษฐกิจชะลอตัว ไม่มีใครเรียกร้องให้รัฐบาลกระตุ้นเศรษฐกิจ แค่พยุงเศรษฐกิจไม่ให้แย่ลงไปกว่านี้ก็ดีถมไปแล้ว หากยังสโลว์ไลฟ์กันอย่างนี้ เศรษฐกิจซึมลึกลงเรื่อยๆ เวลากู้กลับคืนมาจะยากและต้องทุ่มเททรัพยากรมากไปดันให้เศรษฐกิจฟื้น 
..ในขณะที่ธนาคารออมสินกำลังตั้งหน้าตั้งตาปรับภาพลักษณ์องค์กรให้ทันสมัยเพื่อจับลูกค้าคนรุ่นใหม่ ชาติชาย พยุหนาวีชัย ผอ.ออมสิน หวังนำกำไรจากการให้บริการแบบธนาคารพาณิชย์มาชดเชยธุรกิจเพื่อสังคมที่จะไม่มีกำไร เพื่อรักษาผลประกอบการให้คงที่แต่ภาพลักษณ์การเป็นธนาคารเพื่อสังคม ดูลดลงสวนทางกันอย่างประหลาด qq..ขอแสดงความยินดีกับ วรวิทย์ ชัยลิมปมนตรี อดีต ผอ.ออมสิน ที่ผันตัวไปทำงานด้านการค้าระหว่างประเทศกับทีมของ พินิจ จารุสมบัติ หลังไม่ต้องทำงานประจำ แล้วศรีภรรยา อดีตนางสาวไทยตั้งครรภ์แล้ว สร้างความยินดีให้กับทั้งสองครอบครัวอย่างยิ่ง